DA Den Europæiske Unions Tidende CE 88/275

(2004/C 88 E/0279)

SKRIFTLIG FORESPØRGSEL P-1028/04

af Nicole Thomas-Mauro (UEN) til Kommissionen

(26. marts 2004)

Om: Spænding på stålmarkedet

Der er i øjeblikket en meget stærk spænding på stålmarkedet, hvis priser stiger. De store ordregivere nyder godt af kontrakter på et år og er, i det mindste i øjeblikket, ikke berørt af disse forhøjelser, medens de mindre virksomheder straffes direkte. De europæiske virksomheder kan ikke længere få forsyninger som følge af mangel på disponible råstoffer. Virksomhederne i Champagne-Ardenne er f.eks. hårdt ramte og kan ikke længere opfylde deres forpligtelser over deres kunder. De meddeler, at de om nogle uger ikke længere vil være i stand til at producere, og nogle har allerede truffet foranstaltninger til at lade deres personale omfatte af arbejdsstandsning af tekniske årsager.

De virkelige årsager til disse stigninger skulle være knyttet til de kinesiske køb. Kina menes alene at lægge beslag på 70 % af verdensmarkedet. Men repræsentanterne for fagforbundene inden for denne industri og byggebranchen er meget mere nuancerede. Ingen bestrider den kinesiske vækst eller presset på råstofpriserne (jernmalm, skrot og koks) og selv på prisen for søtransport), men talrige købere omtaler en retablering af Arcelors fortjeneste. Arcelor — verdens største stålkoncern — benytter sig af situationen efter en kriseperiode.

Hvilke løsninger skal påtænkes for at undgå de talrige konsekvenser af denne prisstigning, men hvordan skal man navnlig tackle risikoen for knaphed, hvis den nuværende situation skulle fortsætte?

Kunne der påtænkes en begrænsning af eksporten af skrot fra producentlandene — navnlig landene i Centraleuropa — for at skabe ligevægt mellem mængden af disponible råstoffer og efterspørgslen efter stål?

Svar afgivet på Kommissionens vegne af Erkki Liikanen

(15. april 2004)

Kommissionen følger meget opmærksomt udviklingen på verdensmarkedet for stål og råstofferne til produktion heraf. Den undersøger især, hvordan den stigende efterspørgsel efter disse produkter i Asien påvirker markedet og priserne i EU. En stor del af de vanskeligheder, som EU-markedet oplever i øjeblikket, er fremkaldt af den voldsomme industrielle udvikling i Kina, som på grund af det stigende behov for råmaterialer har medført spændinger på markedet og kraftige prisstigninger på verdensplan.

EU er en betydelig producent og eksportør af stål og skrot, og i øjeblikket giver forsyningssituationen for disse to produkter ikke anledning til problemer. I den nuværende situation med kraftige stigninger i efterspørgslen og verdenspriserne, opfordres alle aktører dog til meget omhyggeligt at afpasse mængden af deres indkøb og lagre for at begrænse de finansielle virkninger for erhvervslivet. Stålproducenten Arcelor er som alle andre aktører i produktions- og distributionskæden konfronteret med disse problemer. Af disse aktører har de små virksomheder en noget ringere forhandlingsposition end de store kunder, som indkøber betydelige mængder.

Kommissionen deler det ærede medlems fornuftige og afbalancerede opfattelse af den nuværende situation. EU-markedet er i øjeblikket karakteriseret af et kraftigt pres på priserne frem for af forsyningsknaphed. Generelt har virksomhederne kunnet overføre prisstigningerne på kunderne og dermed bevaret deres konkurrenceevne, mens de venter på, at presset på priserne aftager. Vi har gennem nogle uger kunnet observere en mærkbar nedgang i den asiatiske efterspørgsel, hvilket øjeblikkeligt påvirker verdenspriserne. Uden at vi på nuværende tidspunkt heraf vil kunne drage endelige konklusioner — som kan vise sig at være forhastede — er der dog tale om opmuntrende signaler.

Kommissionen vil gerne forsikre det ærede medlem om, at vi med største opmærksomhed følger udviklingen på markedet for stål og råstofferne til fremstilling heraf, og at Kommissionen vil anvende alle de midler, der står til dens rådighed for at sikre, at verdenshandelen med disse produkter afvikles under overholdelse af reglerne om åben og loyal konkurrence.